-----------------------------------------------------------------------
  3. การประกอบธุรกิจของแต่ละสายผลิตภัณฑ์

  -----------------------------------------------------------------------

3.1 ลักษณะผลิตภัณฑ์และบริการ ภายใต้สัมปทานจาก ทศท. และ กสท.

บริษัทเป็นผู้นำในการให้บริการโทรศัพท์พื้นฐานและบริการโทรคมนาคมต่างๆ ทั้งทางด้านเสียง ภาพ
และข้อมูลอย่างครบวงจร ซึ่งทำให้บริษัทสามารถให้บริการในลักษณะ
โซลูชั่นทางการสื่อสารเพื่อตอบสนองทุกความต้องการของลูกค้าได้
ทั้งนี้บริษัทมีบริการโทรศัพท์พื้นฐานเป็นบริการหลัก ซึ่งในปี 2546
บริษัทมีรายได้ในสัดส่วนประมาณร้อยละ 48.8 ของรายได้รวมจากบริการนี้
และมีส่วนแบ่งการตลาดสูงสุด ในสัดส่วนประมาณร้อยละ 56 ในเขตกรุงเทพมหานครและปริมณฑล
อันเป็นศูนย์กลางธุรกิจของประเทศ

โครงข่ายโทรศัพท์พื้นฐาน ซึ่งเป็นโครงข่ายหลักสำหรับการให้บริการต่างๆ ของบริษัท
ประกอบด้วยโครงข่ายใยแก้วนำแสง และระบบเชื่อมโยงความเร็วสูงแบบดิจิตัล
ซึ่งทำให้บริษัทสามารถให้บริการโทรศัพท์พื้นฐานได้อย่างมีคุณภาพ
และสามารถพัฒนาบริการเสริมทันสมัยอื่นๆ
เพื่อรองรับความต้องการของลูกค้าที่มีเพิ่มมากขึ้นเป็นลำดับ นอกจากนี้ บริษัทได้ติดตั้งโครงข่าย ATM
(Asynchronous Transfer Mode) และ IP (Internet Protocol) บนโครงข่ายหลัก
เพื่อขยายขีดความสามารถในการส่งผ่านข้อมูลได้รวดเร็วยิ่งขึ้น
และมีทางเลือกที่หลากหลายสำหรับผู้ใช้บริการ

นอกเหนือจากการมีโครงข่ายโทรคมนาคมพื้นฐานที่ทันสมัยแล้ว
บริษัทยังมีระบบการควบคุมและบริหารโครงข่าย (Network Management System)
ที่สามารถตรวจสอบจุดบกพร่องและซ่อมบำรุงได้อย่างรวดเร็วและมีประสิทธิภาพตลอด 24 ชั่วโมง
รวมทั้งมีระบบบริการลูกค้า (Customer Relationship Management System – CRM)
ที่ทันสมัย นอกจากนั้นบริษัทได้ปรับเปลี่ยนองค์กรโดยเน้นลูกค้าเป็นหลัก(Customer-centric
organization) ทั้งนี้เพื่อสามารถตอบสนองต่อความต้องการของลูกค้าได้อย่างมีประสิทธิภาพสูงสุด

  ผลิตภัณฑ์และบริการของบริษัทและบริษัทย่อย สามารถจำแนกได้ดังนี้

1.  บริการโทรศัพท์พื้นฐาน และ บริการเสริม

2.  บริการโทรศัพท์พื้นฐานพกพา (PCT) และบริการโทรศัพท์เคลื่อนที่ (TA Orange)

3.  บริการสื่อสารข้อมูลดิจิตอล

4.  บริการมัลติมีเดียและ Broadband

5.  บริการอินเตอร์เน็ต Content และ Application

6.  บริการอื่นๆ เช่นบริการ ศูนย์บริการลูกค้า (Call Center) ครบวงจร

(1) บริการโทรศัพท์พื้นฐาน และ บริการเสริม 

ในปี 2534 บริษัทได้รับสัมปทานจาก ทศท. ให้เป็นผู้ดำเนินการลงทุน จัดหา และติดตั้งควบคุม
ตลอดจนซ่อมบำรุงและรักษาอุปกรณ์ในระบบสำหรับการขยายบริการโทรศัพท์จำนวน 2.6
ล้านเลขหมาย ในเขตกรุงเทพมหานครและปริมณฑล เป็นระยะเวลา 25 ปี
บริษัทได้รับรายได้จากธุรกิจบริการโทรศัพท์พื้นฐานและบริการเสริมในรูปของส่วนแบ่งรายได้ โดย
ทศท. เป็นผู้จัดเก็บรายได้ค่าบริการจากผู้ใช้บริการ
แล้วจึงแบ่งรายได้ที่จัดเก็บก่อนหักค่าใช้จ่ายให้แก่บริษัทตามสัดส่วนที่ได้ตกลงกันตามสัญญาสัมปทาน
โดยบริษัทได้รับส่วนแบ่งรายได้ในอัตราร้อยละ 84 สำหรับโทรศัพท์จำนวน 2 ล้านเลขหมาย
และอัตราร้อยละ 79 สำหรับโทรศัพท์จำนวน 6 แสนเลขหมาย ในส่วนของบริการเสริมต่างๆ
ที่บริษัทได้ให้บริการอยู่ บริษัทได้รับส่วนแบ่งรายได้ในอัตราร้อยละ 82
ของรายได้จากบริการเสริมนั้นๆ ยกเว้นบริการโทรศัพท์สาธารณะ
ซึ่งบริษัทได้รับส่วนแบ่งรายได้ในอัตราร้อยละ 76.5 จำนวนลูกค้าโทรศัพท์
พื้นฐานของบริษัทได้เพิ่มขึ้นอย่างต่อเนื่อง จนกระทั่งปี 2546
บริษัทได้เริ่มทำการเรียกเก็บค่าติดตั้งใหม่
และได้ดำเนินการเร่งกระบวนการยกเลิกการใช้งานของลูกค้า เพื่อนำเลขหมายมาขายใหม่อีกครั้ง
ทำให้จำนวนเลขหมายที่ให้บริการลูกค้าโดยรวมลดลงจำนวน 58,328 เลขหมายจากปีก่อน โดย ณ
วันที่ 31 ธันวาคม 2546 บริษัทมีเลขหมายโทรศัพท์พื้นฐานที่ให้บริการแก่ลูกค้าเป็นจำนวนรวม
1,962,074 เลขหมาย อย่างไรก็ตามบริษัทยังคงมีส่วนแบ่งการตลาดสูงสุดในอัตราร้อยละ 56
ในเขตุกรุงเทพและปริมณฑล

การให้บริการติดตั้งเลขหมายโทรศัพท์

ผู้ขอเช่าเลขหมายสามารถยื่นเรื่องขอติดตั้งโทรศัพท์โดยผ่านสำนักงานและเคาน์เตอร์บริการของบริษัทที่มีอยู่ทั้งสิ้น
45 แห่ง ในเขตกรุงเทพมหานครและปริมณฑล หรือผ่านศูนย์รับจองทางโทรศัพท์ (Tele
Ordering) และศูนย์ขายทางโทรศัพท์ (Telesale) รวมทั้งสามารถติดต่อผู้บริหารงาน ลูกค้า
(Account Executive) และพนักงานขายโดยตรง
สำหรับการให้บริการลูกค้าและการรับแจ้งเหตุเสีย บริษัทมีศูนย์บริการลูกค้า (Call Center)
ที่สามารถติดต่อได้ที่เลขหมายเดียว คือ 0-2900-9000
ทำให้ง่ายต่อการจดจำและสะดวกสำหรับลูกค้า นอกจากนั้นลูกค้าที่ต้องการแจ้งเหตุเสีย
สามารถติดต่อโดยตรงได้ที่ 1177 ซึ่งเปิดให้บริการตลอด 24 ชั่วโมง
และในการแก้ไขเหตุเสียให้แก่ลูกค้า
บริษัทมีศูนย์ซ่อมบำรุงรักษาที่ตั้งกระจายอยู่ทั่วกรุงเทพมหานครและปริมณฑล จำนวน 35
แห่งทำให้สามารถซ่อมบำรุงและแก้ไขเหตุเสียให้แก่ลูกค้าได้ภายในระยะเวลาอันรวดเร็ว เช่น
ภายใน 4 ชั่วโมง สำหรับลูกค้าธุรกิจ และภายใน 24 ชั่วโมง สำหรับลูกค้าบุคคล นับแต่ได้รับ

การให้บริการเสริม

นอกเหนือจากโทรศัพท์พื้นฐาน บริษัทได้พัฒนาบริการเสริมต่างๆ
เพื่อตอบสนองความต้องการของลูกค้า ซึ่งประกอบด้วย การให้บริการโทรศัพท์สาธารณะ
บริการรับฝากข้อความ บริการ TA Connex บริการตู้สาขาอัตโนมัติระบบต่อเข้าตรง
บริการเลขหมายนำหมู่ และ บริการโครงข่ายการ สื่อสารร่วมระบบดิจิตัล และอื่นๆ

-   บริการโทรศัพท์สาธารณะ บริษัทได้รับอนุญาตจาก ทศท.
    เพื่อให้บริการโทรศัพท์สาธารณะในเขตกรุงเทพมหานครและปริมณฑลจำนวน 20,000 ตู้
    ตั้งแต่ปี 2540 และในเดือนเมษายน ปี 2545 บริษัทได้รับอนุญาตให้ติดตั้งเพิ่มเติมอีกจำนวน
    6,000 ตู้ ซึ่งรวมเป็นจำนวนที่ติดตั้งแล้วเสร็จทั้งสิ้น 26,000 ตู้

-   บริการรับฝากข้อความอัตโนมัติ (Voice Mailbox) เป็นบริการตอบรับโทรศัพท์อัตโนมัติ
    ซึ่งสามารถรับฝากข้อความในขณะที่สายไม่ว่าง หรือไม่มีผู้รับสายโดยไม่ต้องมีอุปกรณ์เพิ่มเติม
    ผู้ใช้บริการสามารถรับฟังข้อความที่ฝากไว้โดยโทรศัพท์เข้ามายังศูนย์บริการรับฝากข้อความ

-   บริการ TA Connex เป็นบริการเสริมพิเศษผ่านสายโทรศัพท์ ที่ประกอบด้วย
    บริการรับสายเรียกซ้อน (Call Waiting) บริการสนทนา 3 สาย (Conference Call)
    บริการโอนเลขหมาย (Call Forwarding) บริการเลขหมายด่วน (Hot Line)
    บริการย่อเลขหมาย (Abbreviated Dialing) บริการโทรซ้ำอัตโนมัติ (Automatic
    Call Repetition) และ บริการจำกัดการโทรออก (Outgoing Call Barring)

-   บริการ TA Caller ID เป็นบริการเสริมพิเศษที่แสดงหมายเลขเรียกเข้า
    โดยต้องใช้โทรศัพท์รุ่นพิเศษที่สามารถแสดงหมายเลขเรียกเข้าได้

นอกจากบริการดังกล่าวข้างต้น
บริษัทยังสามารถรองรับกลุ่มลูกค้าประเภทธุรกิจขนาดใหญ่ที่ต้องการติดตั้งโทรศัพท์เป็นจำนวนมากและต้องการความรวดเร็วในการติดต่อสื่อสาร
โดยมีบริการเสริมพิเศษต่างๆ ดังนี้

-   บริการตู้สาขาอัตโนมัติระบบต่อเข้าตรง (Direct Inward Dialing:DID)
    เป็นบริการที่ทำให้โทรศัพท์ธรรมดาสามารถเรียกเข้าเลขหมายภายในของตู้สาขาอัตโนมัติได้โดยไม่ต้องผ่านพนักงานสลับสาย
    (Operator) จึงทำให้เลขหมายภายในทุกเลขหมาย เปรียบเสมือนสายตรง

-   บริการเลขหมายนำหมู่ (TA Hunting Line)
    เป็นบริการที่จัดกลุ่มเลขหมายให้สามารถเรียกเข้าได้โดยใช้เลขหมายหลักเพียงเลขหมายเดียว

-   โครงข่ายบริการสื่อสารร่วมระบบดิจิตัล (Integrated Service Digital
    Network:ISDN)
    เป็นบริการที่ทำให้ผู้ใช้สามารถติดต่อสื่อสารกันได้หลากหลายรูปแบบทั้งรับ-ส่งสัญญาณภาพ เสียง
    และข้อมูลพร้อมกันได้ บนคู่สายเพียง 1 คู่สายในเวลาเดียวกัน

-   บริการ TA Vote
    เป็นบริการที่ช่วยให้รับสายโทรศัพท์เรียกเข้าที่มีระยะเวลาสั้นๆในจำนวนสูงมากๆ
    ซึ่งสามารถนำมาใช้เป็นเครื่องมือทางการตลาดได้ เช่น
    การสำรวจความพึงพอใจของผู้บริโภคที่มีต่อสินค้า โทรสมัครเพื่อรับสินค้าตัวอย่าง เป็นต้น
    โดยไม่ต้องลงทุนติดตั้งอุปกรณ์หรือโปรแกรมในการรองรับสายเรียกเข้าปริมาณสูงๆ
    และสามารถทราบผลหรือจำนวนการเรียกเข้าได้ภายในเวลา 5 วินาที

-   บริการฟรีโฟน 1-800 (Free Phone 1-800) เป็นบริการพิเศษที่ผู้เรียกต้นทาง
    ไม่ต้องเสียค่าโทรศัพท์ทางไกลโดยผู้รับปลายทางจะเป็นผู้รับผิดชอบค่าใช้จ่าย
    ทั้งจากการโทรภายในพื้นที่เดียวกันและโทรทางไกลภายในประเทศ โดยกดหมายเลข 1800
    แล้วตามด้วยหมายเลขโทรฟรี 6 หลัก

บริการโทรศัพท์พื้นฐานพกพา (PCT) และบริการโทรศัพท์เคลื่อนที่ (TA Orange)

บริการโทรศัพท์พื้นฐานพกพา (PCT) เป็นธุรกิจที่อยู่ภายใต้การดำเนินการของบริษัท เอเชีย
ไวร์เลส คอมมิวนิเคชั่น จำกัด (“AWC”) ซึ่งเป็นบริษัทย่อยของบริษัท
ในขณะที่บริการโทรศัพท์เคลื่อนที่ เป็นธุรกิจที่อยู่ภายใต้การดำเนินงานของบริษัท ทีเอ ออเร้นจ์
จำกัด โดยบริษัทถือหุ้นในสัดส่วนร้อยละ 44 ผ่านบริษัท กรุงเทพอินเตอร์เทเลเทค จำกัด

(2.1) บริการโทรศัพท์พื้นฐานพกพา (Personal Communication Telephone - PCT)

บริษัท เอเซีย ไวร์เลส คอมมิวนิเคชั่น จำกัด (“AWC”) ซึ่งเป็นบริษัทย่อย
ได้เปิดให้บริการโทรศัพท์พื้นฐานพกพา PCT ขึ้นอย่างเป็นทางการ เมื่อเดือนพฤศจิกายน 2542
โดยบริการ PCT เป็นบริการที่ทำให้ผู้ใช้บริการสามารถพกพาโทรศัพท์บ้านไปใช้นอกบ้านได้
โดยใช้เลขหมายเดียวกับโทรศัพท์บ้านจึงง่ายต่อการจำ
และสามารถใช้ได้ภายในเขตพื้นที่ชั้นในของกรุงเทพมหานครและปริมณฑล

การให้บริการโทรศัพท์พื้นฐานพกพา PCT บริษัทได้นำ 2
เทคโนโลยีใหม่เข้ามาเพิ่มเติมในโครงข่ายโทรศัพท์พื้นฐานของบริษัท ซึ่งได้แก่ เทคโนโลยีของ
Personal Handy Phone System (“PHS”) ซึ่งพัฒนามาจากการผสมผสานระบบโทรศัพท์ไร้สาย
(Cordless Telephone System) เข้ากับโครงข่ายโทรศัพท์พื้นฐาน และอีกเทคโนโลยีหนึ่งคือ
Advanced Intelligent Network (“AIN”)
ซึ่งช่วยเพิ่มประสิทธิภาพของชุมสายให้เอื้ออำนวยต่อการนำเลขหมายโทรศัพท์พื้นฐานติดตัวไปใช้นอกสถานที่ได้

การให้บริการ PCT ของบริษัท ได้ดำเนินการภายใต้สัญญาสัมปทานของ ทศท. โดย
รายได้ทั้งหมดจะถูกจัดเก็บโดย ทศท. และ ทศท.
จะแบ่งรายได้ที่จัดเก็บก่อนหักค่าใช้จ่ายให้บริษัทในอัตราร้อยละ 82 เนื่องจาก บริษัทได้มอบหมายให้
AWC ซึ่งเป็นบริษัทย่อยของบริษัทดำเนินการให้บริการ PCT แก่ลูกค้า ดังนั้น
บริษัทจึงต้องแบ่งรายได้ที่ได้รับมาจาก ทศท. ในอัตราประมาณร้อยละ 70
ของรายได้หลังจากส่วนแบ่งรายได้ที่ ทศท. ได้หักไว้ ให้กับ AWC นอกจากนั้น ทศท.
ก็สามารถให้บริการ PCT แก่ผู้ที่ใช้หมายเลขโทรศัพท์ของ ทศท. ได้โดยผ่านโครงข่าย PCT
ของบริษัท ดังนั้น ทศท. จึงต้องแบ่งรายได้ส่วนหนึ่งที่ ทศท. ได้รับจากผู้ใช้บริการ PCT
จากหมายเลขโทรศัพท์ของ ทศท. ให้แก่บริษัท เพื่อเป็นเสมือนค่าเช่าโครงข่าย โดยในส่วนนี้ ทศท.
จะต้องแบ่งรายได้ประมาณร้อยละ 80 ให้แก่บริษัท ในกรณีที่อัตราแลกเปลี่ยนอยู่ที่ระดับต่ำกว่า 38
บาทต่อ 1 เหรียญสหรัฐ และ จะเพิ่มเป็นประมาณร้อยละ 82 ในกรณีที่อัตราแลกเปลี่ยนอยู่ที่ระดับ
38 – 45 บาท ต่อ 1 เหรียญสหรัฐ ทั้งนี้ บริษัทจะต้องแบ่งรายได้ที่บริษัทได้รับให้แก่ AWC
ตามที่ได้กล่าวไว้ข้างต้น ณ วันที่ 31 ธันวาคม 2546 บริษัทมีผู้ใช้บริการ PCT จำนวน 549,295
ราย ซึ่งรวมทั้งลูกค้าที่ใช้บริการ PCT Buddy ซึ่งเป็นบริการแบบจ่ายล่วงหน้า

ในปี 2546 บริษัทได้เปิดให้บริการเสริมต่างๆ ของบริการPCT หลายบริการ
เพื่อเพิ่มรายได้และใช้ประโยชน์จากโครงข่ายให้มากที่สุด โดยมีทั้งบริการด้านเสียงและข้อมูล เช่น

บริการ PCT Smart One เป็นเสมือนบริการโทรศัพท์บ้านที่ไม่ต้องเดินสายภายใน
(เนื่องจากใช้โครงข่าย PCT) ทำให้สามารถใช้งานโทรศัพท์บ้านได้อย่างอิสระมากขึ้น
เปลี่ยนจุดใช้งานได้ หมดปัญหาเรื่องการเดินสายภายในหรือคู่สายเต็ม
รวมทั้งสามารถแสดงหมายเลขเรียกเข้า และ เชื่อมต่อกับอุปกรณ์รับส่งแฟกซ์และอินเทอร์เน็ตได้

บริการ Virtual Private Network (VPN) ซึ่ง เป็นการนำเอาหมายเลข PCT
ที่มีอยู่หลายๆเครื่องมาจัดเข้าเป็นกลุ่ม โดยสามารถโทรในกลุ่มเดียวกันด้วยเลขหมายพิเศษ 4 หรือ
5 หลัก และมีค่าบริการเหมาจ่ายรายเดือน โดยไม่จำกัดการโทรในกลุ่มเดียวกัน
ซึ่งเหมาะกับลูกค้าประเภทธุรกิจ เนื่องจากจะทำให้ประหยัดค่าใช้จ่าย

บริการเชื่อมโยงโครงข่ายข้ามแดน (Roaming Service) ระหว่างระบบ PHS ของบริษัท
ดีดีไอ-พ็อคเก็ต และระบบ PCT ของ AWC โดยร่วมกับ บริษัท เคดีดีไอ ซึ่งเป็นบริษัทแม่ของบริษัท
ดีดีไอ-พ็อคเก็ต ผู้ให้บริการโทรศัพท์ระบบ PHS รายใหญ่ที่สุดในประเทศญี่ปุ่น
เปิดให้บริการเพื่อให้ลูกค้าสามารถใช้บริการ
ทั้งด้านเสียงและข้อมูลได้ทั้งที่ประเทศญี่ปุ่นและในกรุงเทพฯ โดยเริ่มให้บริการในภาษาญี่ปุ่น
ตั้งแต่วันที่ 16 ธันวาคม 2546
เนื่องจากกลุ่มเป้าหมายหลักเป็นกลุ่มคนญี่ปุ่นที่อาศัยในประเทศรวมทั้งนักท่องเที่ยวชาวญี่ปุ่น

บริการ PCT Next Data Card เป็นบริการอินเตอร์เน็ตแบบไร้สาย ที่ระดับความเร็วที่ 32 หรือ
64 Kbps ที่สามารถรองรับการส่งข้อมูลได้ทั้งประเภทเสียง ภาพนิ่ง ภาพเคลื่อนไหว
รวมทั้งการประชุมแบบเห็นภาพทางไกล และยังสามารถใช้งานแบบ Wireless LAN (ใช้งาน LAN
แบบไร้สาย) และสามารถใช้ได้กับทั้ง คอมพิวเตอร์ Notebook และ PDA

นอกจากนี้ยังมีบริการเสริมทางด้านเนื้อหาข้อมูล (Content) อื่นๆ เช่น PCT Next Intrend
เป็นบริการจัดส่งสาระข้อความที่เลือกได้ตามต้องการให้เหมาะกับแต่ละบุคคล PCT Next 2U
เป็นบริการส่งเนื้อหาข้อมูลที่ได้รับไปยังบุคคลอื่น และ PCT Next Planner
เป็นบริการตั้งเวลานัดหมายเสมือนมีเลขาส่วนตัว เป็นต้น ส่วนบริการส่งข้อความ (SMS service)
ผ่าน PCT สามารถส่งได้ใน PCT เฉพาะรุ่น เช่น AWC X –Series II, AWC X – Series
III, AWC H – Series I เป็นต้น และต้องเป็นรุ่นเดียวกันส่งหากันเท่านั้น
โดยคิดอัตราค่าบริการครั้งละ 3 บาท

(2.2) บริการโทรศัพท์เคลื่อนที่ (TA Orange)

ในเดือนตุลาคม 2544 บริษัทได้ลงทุนในอัตราร้อยละ 41 ในหุ้นของบริษัทกรุงเทพ
อินเตอร์เทเลเทค จำกัด (“BITCO”) ซึ่งเป็นผู้ถือหุ้นร้อยละ 99.81 ในบริษัท ทีเอ ออเร้นจ์
จำกัด (เดิมชื่อ บริษัท ซีพี ออเร้นจ์ จำกัด) ซึ่งประกอบธุรกิจโทรศัพท์เคลื่อนที่ระบบ GSM 1800
MHz ภายใต้สัมปทานจากการสื่อสารแห่งประเทศไทย (“กสท”) จนถึงปี 2556

บริษัท ทีเอ ออเร้นจ์ จำกัด ได้เปิดให้บริการอย่างเป็นทางการ ในเดือนมีนาคม 2545
โดยให้บริการโทรศัพท์เคลื่อนที่ทั้งแบบ Post-paid และ Pre-paid

ในเดือนตุลาคม 2545 บริษัทได้นำเงินจากการเพิ่มทุนจำนวนประมาณ 3,000 ล้านบาท
ไปลงทุนเพิ่มเติมใน บริษัท ทีเอ ออเร้นจ์ ผ่านบริษัท กรุงเทพอินเตอร์เทเลเทค จำกัด
ทำให้บริษัทมี สัดส่วนการถือหุ้นในทีเอ ออเร้นจ์เพิ่ม จากร้อยละ 41 เป็นร้อยละ 44

บริษัท ทีเอ ออเร้นจ์ จำกัด มีผู้ใช้บริการรวม 1,824,990 ราย ณ 31 ธันวาคม 2546
จากการเปิดให้บริการได้ประมาณ 21 เดือน คิดเป็นส่วนแบ่งการตลาดประมาณร้อยละ 8
ซึ่งนับว่าประสบความสำเร็จอย่างดีในการเข้าสู่ตลาดโทรศัพท์เคลื่อนที่
ซึ่งมีผู้ประกอบการรายใหญ่อยู่แล้ว 2 ราย รวมทั้งมีการแข่งขันที่ค่อนข้างสูง

(3) บริการสื่อสารข้อมูลดิจิตอล

บริษัทนำเสนอการให้บริการโครงข่ายข้อมูลให้กับลูกค้าผ่านทางเลือกต่างๆ
ทั้งทางด้านความเร็วและความคล่องตัวในการใช้งาน
เพื่อให้ลูกค้าของบริษัทมีโอกาสเลือกเทคโนโลยีที่ตรงความต้องการมากที่สุด
ภายหลังการติดตั้งโครงข่าย ATM/IP และ Remote Access Server (“RAS”) เมื่อกลางปี
2543 ทำให้บริษัทมีขีดความสามารถในการให้บริการส่งผ่านข้อมูลเพิ่มขึ้นเป็นอย่างมาก
โดยเทคโนโลยีในการส่งผ่านข้อมูลที่บริษัทให้บริการในปัจจุบัน ประกอบด้วย

-   โครงข่ายข้อมูลดิจิตอล DDN (Digital Data Network) หรือ Leased Line
    เป็นเครือข่ายส่วนตัวสำหรับการรับส่งข้อมูลโดยเป็นเส้นทางสื่อสารที่เชื่อมโยงการรับส่งข้อมูล
    ภาพและเสียงระหว่างสถานที่ 2 แห่ง ภายใต้โครงข่ายของบริษัท ในอัตราความเร็วแบบคงที่
    ซึ่งเหมาะกับธุรกิจหรือองค์กรที่มีสาขาจำนวนมาก เช่น ธนาคาร สถาบันการเงิน ฯลฯ
    ที่จะต้องอาศัยการรับส่งข้อมูลอย่างต่อเนื่องและถูกต้องแม่นยำ
    และมีปริมาณข้อมูลเป็นจำนวนมาก
    บริษัทมีบริการนี้ให้เลือกหลายแบบตามความเหมาะสมกับลูกค้า โดยมีความเร็วตั้งแต่ 64 Kbps
    จนถึงมากกว่า 140 Mbps รวมทั้งมีการรับประกันในการบริการ
    ทั้งในด้านความสามารถในการใช้งานของโครงข่าย (Network Availability)
    และระยะเวลาในการซ่อมบำรุง (Mean Time to Restore) ณ วันที่ 31 ธันวาคม 2546
    บริษัทได้ให้บริการวงจร DDN แล้วถึง 7,835 วงจร

-   บริการ IP Access Service (“IPAS”) เป็นบริการภายใต้ชื่อ “TA Megaport”
    ซึ่งเป็นการให้บริการและบริหารระบบการต่อเชื่อมอินเตอร์เน็ต ให้แก่ลูกค้า
    ทำให้ลูกค้าไม่ต้องลงทุนในอุปกรณ์และบุคลากรเอง กลุ่มลูกค้าเป้าหมายของ TA Megaport
    ได้แก่ บริษัทผู้ให้บริการอินเทอร์เน็ต (ISPs) บริษัทผู้ให้บริการด้านข้อมูลบนเว็บไซต์
    และกลุ่มลูกค้าธุรกิจซึ่งต้องการ Virtual Private Network service (“VPN”)
    หรือการเชื่อมต่อระหว่างสาขา

-   บริการโครงข่ายเชื่อมต่ออินเตอร์เน็ต (Trunking Access) ใช้ในการรับสายโทรศัพท์เข้า
    เพื่อต่อเชื่อมอินเตอร์เน็ตได้ครั้งละ 30 สายหรือจำนวนเท่าของ 30 สาย พร้อมกัน
    ทำให้ลูกค้าไม่มีปัญหาจากคู่สายโทรศัพท์ขาดแคลนหรือคู่สายมีจำกัดในพื้นที่ให้บริการ

-   บริการ TA Metronet เป็นบริการโครงข่ายข้อมูลที่ใช้เทคโนโลยี่
    Fiber-to-the-building ซึ่งถูกออกแบบมาเฉพาะลูกค้าธุรกิจ เพื่อให้มี Network
    Configuration ที่เรียบง่ายกว่าเดิม โดยมี Bandwidth Capacity ที่กว้างขึ้น
    และมีคุณภาพบริการที่สูงขึ้น TA Metronet สามารถเพิ่มประสิทธิภาพการทำธุรกิจให้แก่ลูกค้า
    โดยลูกค้าแต่ละรายสามารถส่งผ่านข้อมูลได้ด้วยความเร็วสูง ระหว่าง 512 Kbps ถึง 1
    Gbps

-   บริการ TA Network Manager ซึ่งเป็นบริการเกี่ยวกับการบริหารเครือข่ายข้อมูลให้ลูกค้า
    โดยครอบคลุมถึงการลงทุนในอุปกรณ์ การจัดหาและวางแผนสำหรับสาขา
    รวมทั้งการติดตั้งเพื่อเตรียมใช้งาน
    การเป็นศูนย์กลางติดต่อระหว่างลูกค้าและผู้ให้บริการเครือข่ายอื่น
    (ในกรณีที่ใช้เครือข่ายของผู้ประกอบการรายอื่น)
    การดูแลเครือข่ายข้อมูลลูกค้าให้มีประสิทธิภาพตั้งแต่ต้นทางจนถึงปลายทาง
    และรายงานประมวลผลประสิทธิภาพของเครือข่ายตลอดจนช่วยวางแผนงานการใช้งานในอนาคตบริษัทได้เริ่มทดลองให้บริการนี้ในไตรมาสที่
    3 ปี 2546

(4) บริการโครงข่ายมัลติมีเดีย และ บริการอินเตอร์เน็ตความเร็วสูง (บรอดแบนด์)

ธุรกิจมัลติมีเดียของบริษัทดำเนินการโดยบริษัท เอเซีย มัลติมีเดีย จำกัด (“AM”)
ซึ่งเป็นบริษัทย่อยของบริษัท AM เป็นเจ้าของโครงข่ายมัลติมีเดีย Hybrid Fiber-optic
Coaxial หรือ HFC ขนาดใหญ่ ซึ่งได้รับอนุญาตจาก ทศท.
ให้ดำเนินการให้เช่าวงจรสื่อสัญญาณความเร็วสูงผ่านโครงข่ายมัลติมีเดีย มีกำหนดเวลา 20 ปี
นับตั้งแต่วันที่ 20 ตุลาคม 2540 ปัจจุบัน AM ทำธุรกิจร่วมกับบริษัท ยูไนเต็ด บรอดคาสติ้ง
คอร์ปอเรชั่น จำกัด (มหาชน) (“ยูบีซี”) ซึ่งเป็นบริษัทร่วมของบริษัท และเป็น
ผู้ประกอบการธุรกิจเคเบิลทีวี โดย AM ได้ทำสัญญากับยูบีซีในการให้เช่าโครงข่าย HFC
ในส่วนที่เป็น Analog จำนวน 35 ช่อง สำหรับการแพร่ภาพรายการต่างๆ ให้กับลูกค้า
นอกเหนือจากนั้น AM ยังเป็นตัวแทนจำหน่ายและเป็นผู้ติดตั้งสายกระจาย (Dropwire)
ให้กับลูกค้าของยูบีซีเพื่อที่จะเชื่อมโครงข่าย HFC ของ AM
ให้เข้าถึงบ้านเรือนของผู้ที่ขอรับสัญญาณเคเบิลทีวีจากยูบีซี
รวมทั้งเป็นผู้ติดตั้งและบำรุงซ่อมแซมกล่องรับสัญญาณเคเบิลทีวี หรือ Set-top Box
ของยูบีซีที่มีอยู่ประจำทุกบ้านเรือน เพื่อรับสัญญาณเคเบิลทีวีของยูบีซี

บริการอินเตอร์เน็ตความเร็วสูง (บรอดแบนด์)

บริษัทให้บริการบรอดแบนด์ทั้งแบบมีสายและไร้สาย ดังต่อไปนี้

-   บริการบรอดแบนด์แบบมีสาย บริษัทให้บริการด้วย 2 เทคโนโลยี ที่เป็นที่นิยมในปัจจุบัน ได้แก่
    Cable Modem and ADSL โดยมีบริษัท เอเชีย มัลติมีเดีย จำกัด (AM) เป็นผู้ให้บริการ ซึ่ง
    AM ได้เปิดให้บริการทั้ง 2 ประเภทอย่างเป็นทางการในเดือนกรกฎาคม 2544

  Cable Modem เป็นอุปกรณ์ภายนอกที่พ่วงต่อกับคอมพิวเตอร์
  เพื่อใช้ในการส่งและรับข้อมูลผ่านทางโครงข่าย HFC ได้ในเวลารวดเร็ว
  ทำให้สามารถเชื่อมต่อเข้าสู่ระบบอินเทอร์เน็ตด้วยความเร็วที่สูงถึงกว่า 100 เท่าของ Modem
  ทั่วไปที่ใช้กันอยู่ในปัจจุบัน และการที่ Cable Modem นี้ได้เชื่อมต่อเข้ากับอินเทอร์เน็ตอย่างถาวร
  ผู้ใช้จึงไม่ต้องเสียเวลาในการต่อผ่านทางโทรศัพท์และไม่ต้องใช้สายโทรศัพท์เพิ่มอีก โดย ณ 31
  ธันวาคม2546 บริษัทมีผู้ใช้บริการ Cable Modem จำนวน 1,018 ราย

  บริการ ADSL (Asymmetric Digital Subscriber Line) ของบริษัท
  ได้ออกสู่ตลาดภายใต้ชื่อ “TA Express” โดยเป็นบริการที่สามารถเชื่อมต่อเข้ากับอินเทอร์เน็ต
  อย่างถาวร เพื่อส่งผ่านข้อมูลความเร็วสูงบนโครงข่ายโทรศัพท์พื้นฐานของบริษัท
  ลูกค้าสามารถเลือกความเร็ว (สูงสุดถึง 8 Mbps)
  ให้เหมาะสมตามความต้องการใช้งานของลูกค้าแต่ละราย
  และยังสามารถใช้งานโทรศัพท์ในการติดต่อสื่อสารได้ในขณะเดียวกัน ณ 31 ธันวาคม 2546
  บริษัทมีผู้ใช้บริการแล้วจำนวน 10,643 ราย และเพื่อความสะดวกแก่ลูกค้ากลุ่มบุคคล ในเดือน
  กรกฎาคม 2546 บริษัทได้นำเสนอบริการ Broadband
  โดยรวมกับบริการการเชื่อมต่ออินเตอร์เน็ต ภายใต้ชื่อ “Hi-speed Internet” Solution
  ซึ่งได้รับการตอบรับที่ดีจากตลาด และตั้งแต่วันที่ 1 ธันวาคม 2546 บริษัทได้ลดราคาค่าบริการนี้
  โดยมีค่าบริการเริ่มต้นเพียง 550 บาทต่อเดือน สำหรับบริการที่ให้ความเร็วในการรับส่งข้อมูล
  256 กิโลบิตต่อวินาที รวมทั้งได้เปิดให้บริการ TA Cable Modem ในต่างจังหวัดอันได้แก่
  เชียงใหม่ ขอนแก่น โคราช และหาดใหญ่ ในราคาพิเศษ
  จากการคาดการณ์ว่าตลาดบรอดแบนด์จะยังคงเติบโตในอัตราที่สูงในอนาคต
  บริษัทจึงได้ดำเนินการเพิ่มขีดความสามารถในการให้บริการ ADSL เพิ่มอีก 100,000 ราย
  และจะขยายพื้นที่ให้บริการให้ครอบคลุมอย่างทั่วถึงในเขตกรุงเทพและปริมณฑล
  ซึ่งได้ดำเนินการแล้วเสร็จในเดือนเมษายนของปี 2547

-   บริการ Broadband แบบไร้สาย ภายใต้ชื่อ TA WiFi
    เป็นเทคโนโลยี่สื่อสารข้อมูลไร้สายล่าสุด ที่ให้ความเร็วในการเชื่อมต่อสูงถึง 11 Mbps
    ทำให้สามารถรับส่ง ข้อมูลผ่านทางอินเตอร์เน็ตไร้สาย
    โดยเครื่องคอมพิวเตอร์ตั้งโต๊ะและพกพา และ PDA บริษัทได้เริ่มเปิดให้บริการนี้ในไตรมาสที่
    2 ปี 2546

-   TA Station หรือบริการอินเตอร์เน็ตความเร็วสูงสาธารณะ
    ซึ่งเป็นชุดอุปกรณ์อินเตอร์เน็ตสาธารณะแบบหยอดเหรียญ ซึ่งมีความเร็วที่ระดับ 512 Kbps
    โดยมีการติดตั้งกล้องถ่ายภาพดิจิตอลเพื่อให้ลูกค้าถ่ายภาพนิ่งและส่ง Email ได้ทันที
    นอกจากนั้นยังสามารถให้บริการดาวน์โหลดหนัง ฟังเพลง ริงโทน หรือโลโก้ รวมทั้ง
    เล่มเกมส์ และร้องคาราโอเกะ

(5) บริการอินเทอร์เน็ต Content และ Application

ในเดือนพฤศจิกายน 2539 บริษัท เอเซีย อินโฟเน็ท จำกัด (“AI”) ซึ่งเป็นบริษัทย่อยของบริษัท
ได้รับอนุญาตจาก กสท. ให้ดำเนินธุรกิจการให้บริการอินเทอร์เน็ตและ อีคอมเมิร์ซ ในนามของ
"เอเซียเน็ท" ปัจจุบัน AI จัดเป็นผู้ให้บริการอินเตอร์เน็ตรายใหญ่ของไทย โดยมีจำนวนผู้ใช้บริการ
ณ วันที่ 31 ธันวาคม 2546 ทั้งสิ้น 652,726 ราย AI
ให้บริการอินเทอร์เน็ตในหลายรูปแบบด้วยกัน สำหรับผู้ใช้บริการแบบองค์กร
สามารถเลือกใช้บริการอินเทอร์เน็ตผ่านวงจรเช่า Leased Line และ ISDN และบริการ Web
Hosting และสำหรับผู้ใช้บริการบุคคลทั่วไป สามารถเลือกใช้บริการ อินเทอร์เน็ตในรูปแบบต่างๆ
เช่น บริการแบบรายเดือน บริการแบบรายชั่วโมง
หรือชุดโปรแกรมสำเร็จรูปที่ผู้ซื้อสามารถใช้งานได้ทันที และ บริการโรมมิ่งระหว่างประเทศ
(International Roaming) ที่ช่วยให้สมาชิกใช้งานอินเทอร์เน็ตได้ทั่วโลก

บริษัทยังเปิดให้บริการอินเทอร์เน็ตในราคาประหยัดสำหรับผู้ใช้บริการเลขหมายโทรศัพท์พื้นฐานของบริษัท
ภายใต้ชื่อ ClickTA โดยผ่านเว็บไซท์ www.clickta.com
ซึ่งจะทำหน้าที่เสมือนประตูหรือทางเข้าหลักเพื่อเชื่อมต่อไปสู่ระบบอินเทอร์เน็ต
นับเป็นการให้บริการในรูปแบบใหม่ เนื่องจากลูกค้าสามารถเชื่อมต่อผ่านเลขหมาย 0-2900-9600
และสามารถใช้งานได้สูงสุด 3 ชั่วโมง ต่อการเชื่อมต่ออินเตอร์เน็ต 1 ครั้ง
โดยไม่จำกัดครั้งในการใช้งาน บริษัทได้มอบหมายให้ AI เป็นผู้เรียกเก็บค่าบริการอินเทอร์เน็ตของ
ClickTA โดยสัดส่วนการแบ่งรายได้ระหว่างบริษัทกับ AI จะขึ้นอยู่กับจำนวนผู้ใช้บริการของ
ClickTA

ในไตรมาสที่ 1 ปี 2546 บริษัทร่วมกับ AI
ได้เปิดให้บริการอินเตอร์เน็ตสำหรับผู้ใช้บริการโทรศัพท์พื้นฐานของบริษัทอีกบริการหนึ่ง ภายใต้ชื่อ
TA easy Click ซึ่งสะดวกต่อการใช้งานมากขึ้น และเรียกเก็บค่าบริการเป็นนาที
ในอัตราชั่วโมงละ 12 บาท (นาทีละ 0.20 บาท) โดยรวมกับบิล
ค่าบริการโทรศัพท์พื้นฐานของบริษัท
ผู้ใช้โทรศัพท์พื้นฐานของบริษัทสามารถใช้บริการนี้ได้เพียงพิมพ์หมายเลขโทรศัพท์ 0-2900-0000

ต่อมาบริษัทได้พัฒนาการให้บริการในลักษณะเช่นนี้สำหรับบริการอื่นๆ รวมทั้งด้าน Content
โดยได้เปิดให้บริการอื่นๆอีกอันได้แก่ บริการ TA easy Pristontale และบริการ TA easy
Ragnarok ซึ่งเป็นบริการด้าน เกมออนไลน์ บริการ TA easy PCT
ซึ่งเป็นบริการการเชื่อมต่ออินเตอร์เน็ตแบบไร้สายที่ความเร็ว 32 Kbps และบริการ TA easy
Entrance ซึ่งเป็นบริการด้านข้อมูลสำหรับการเตรียมตัวสอบเข้ามหาวิทยาลัย รวมทั้งบริการ TA
easy Mail ซึ่งเป็นบริการ email ส่วนตัว สำหรับผู้ใช้บริการ TA easy Click

นอกจากนี้
บริษัทได้ให้บริการอีคอมเมิร์ซสำหรับลูกค้าที่เป็นบริษัทหรือสถาบันด้วยบริการเกี่ยวกับเว็บไซต์อย่างครบวงจร
นับตั้งแต่ การออกแบบ การสร้าง และการรับฝากเว็บไซต์ เป็นต้น และในไตรมาสที่ 2 ปี 2546
บริษัทย่อยได้แก่ บริษัท เอเซียเน็ท คอร์ปอเรชั่น จำกัด (ANC)
ได้ร่วมทุนในบริษัทที่มีการจัดตั้งใหม่ชื่อ บริษัท ทรู อินเตอร์เน็ต ดาต้า เซ็นเตอร์ จำกัด
เพื่อเปิดให้บริการ Internet Data Center รวมทั้งบริการอื่นที่เกี่ยวข้องกับบริการอินเตอร์เน็ต
โดยได้ร่วมทุนกับบริษัท Dacom Corporation ซึ่งเป็นผู้ให้บริการ IDC
ที่ใหญ่ที่ที่สุดในประเทศสาธารณรัฐเกาหลีและในเอเซีย
โดยคาดว่าสามารถเปิดให้บริการได้ในกลางปี 2547
การร่วมทุนดังกล่าวจะทำให้บริษัทสามารถให้บริการอินเตอร์เน็ตแก่ลูกค้าประเภทธุรกิจได้อย่างครบวงจร

สำหรับบริการด้าน Content และ Application นับตั้งแต่ปลายปี 2545 บริษัทได้
ลงนามในข้อตกลงกับบริษัทชั้นนำของประเทศกว่า 20 บริษัท ซึ่งเป็นผู้ให้บริการข้อมูล ข่าวสาร
บริการด้านสุขภาพ ด้านการเงิน และเกมส์ออนไลน์ เพื่อที่จะจัดตั้งชุมชุน Broadband
และร่วมมือกันจัดทำ Content และ Application ต่างๆ ผ่านเว็บไซท์
www.tabroadband.com เพื่อเป็น Community สำหรับการให้บริการ Content ต่างๆ
รวมทั้งจะช่วยส่งเสริมให้มีการใช้บริการ Broadband ของบริษัทมากขึ้น
โดยในปัจจุบันบริษัทได้จัดทำ Content ภายใต้ชื่อ E Zone ซึ่งเป็น Content ทางด้านบันเทิง
ภาพยนต์ เพลง และ กีฬา ที่เว็บไซท์ www.tabroadband.com นอกจากนั้นยังมีการจัดทำ
Content ด้านข่าวร่วมกับ Nation และอื่นๆ เช่น
การให้บริการข้อมูลเกี่ยวกับการเตรียมตัวสอบเข้ามหาวิทยาลัยที่เว็บไซท์ www.taentrance.com
รวมทั้งเปิดให้บริการเกมส์ออนไลน์

ในช่วงไตรมาสที่4 ของปี 2546 นี้ ภายใต้บริษัท ทรู ดิจิตอล เอ็นเตอร์เทนเม้นท์ จำกัด โดย ANC
ซึ่งเป็นบริษัทย่อยได้ทำสัญญากับบริษัท Triglow Pictures Company Limited
แห่งประเทศสาธารณรัฐเกาหลี เพื่อสิทธิในการให้บริการเกมส์ PristonTale
ซึ่งเป็นเกมส์ที่มีชื่อเสียง โดยได้รับรางวัลต่างๆ มากมาย
จากกระทรวงวัฒนธรรมและการท่องเที่ยวของประเทศสาธารณรัฐเกาหลี

(6) บริการอื่นๆ

นอกเหนือจากธุรกิจหลักทั้ง 5 กลุ่มแล้ว บริษัทยังได้เปิดให้บริการอื่นๆ เช่น
บริการศูนย์บริการลูกค้าครบวงจรภายใต้ชื่อ ContactASIA ซึ่งให้บริการด้านการดูแลลูกค้า (Call
Center)
ทำให้สามารถช่วยแบ่งเบาความเสี่ยงของลูกค้าในด้านการลงทุนสำหรับเทคโนโลยีสมัยใหม่
รวมทั้งช่วยประหยัดค่าใช้จ่ายด้านบุคลากร
และทำให้ลูกค้าสามารถเข้าถึงความรู้ความชำนาญในการบริหารแบบมืออาชีพและเทคนิคระดับสากล

3.2 การตลาด

บริษัทมีเป้าหมายที่จะให้บริการโทรคมนาคมต่างๆ ในลักษณะที่เป็น Solution
ที่เหมาะสมตามความต้องการของลูกค้าแต่ละประเภท โดยการนำเสนอบริการในกลุ่มไปด้วยกัน
(Products Bundling) เพื่อให้เป็นบริการที่ครบวงจรสำหรับลูกค้า โดยบริษัทเชื่อว่า
กระแสความต้องการของบริการที่มีทั้งโทรศัพท์พื้นฐาน โทรศัพท์ไร้สาย ข้อมูล อินเทอร์เน็ต และ
มัลติมีเดีย ที่รวมอยู่ในบริการเดียวจะมีปริมาณสูงขึ้นในอนาคต
นอกจากนั้นบริษัทจะมุ่งเน้นการตอบสนองความต้องการของลูกค้า (Customer Centric)
และการกระจายช่องทางการจำหน่าย ตามกลุ่มลูกค้าแต่ละประเภท โดยมีรายละเอียดดังนี้

ลักษณะลูกค้าเเละกลุ่มลูกค้าเป้าหมาย

ปัจจุบันบริษัทได้แบ่งลูกค้าออกเป็น 3 กลุ่มหลัก คือ กลุ่มลูกค้าธุรกิจขนาดใหญ่ (Corporate
Segment) กลุ่มลูกค้าธุรกิจขนาดกลางและขนาดย่อม (SME Segment) เเละกลุ่มลูกค้าบุคคล
(Consumer Segment)
ทั้งนี้เพื่อให้สามารถให้บริการที่ถูกต้องเหมาะสมและตรงกับความต้องการของลูกค้ามากที่สุด
โดยกลุ่มลูกค้าธุรกิจทั้งขนาดใหญ่และขนาดกลางประกอบด้วย ธนาคารพาณิชย์ สถาบันการเงิน
และธุรกิจประกันภัย หน่วยงานรัฐบาลและหน่วยงานรัฐวิสาหกิจ
ผู้ประกอบการอุตสาหกรรมและจัดจำหน่าย รวมทั้งผู้ให้บริการต่างๆ
นอกเหนือจากนี้กลุ่มธุรกิจขนาดใหญ่ยังครอบคลุมถึงกลุ่มลูกค้าที่มีความต้องการใช้โทรศัพท์เป็นจำนวนมาก
เช่น ธุรกิจโทรคมนาคม ธุรกิจให้บริการอินเทอร์เน็ต เเละอีคอมเมิร์ซต่างๆ
ซึ่งต้องการบริการโทรศัพท์ที่ทันสมัยเเละมีความก้าวหน้าทางเทคโนโลยี
สำหรับกลุ่มธุรกิจขนาดกลางยังรวมถึงกลุ่มลูกค้าประเภทสถาบันการศึกษาต่างๆ ด้วย
ส่วนกลุ่มลูกค้าบุคคล ประกอบด้วย กลุ่มลูกค้าวัยรุ่น กลุ่มลูกค้าแม่บ้านและครอบครัว กลุ่มลูกค้า
นักธุรกิจและพนักงานบริษัททั่วไป และกลุ่มลูกค้าในที่อยู่อาศัยใหม่

3.3 การจำหน่ายเเละช่องทางการจำหน่าย

บริษัทได้เเบ่งช่องทางการจำหน่าย (Channel) ออกเป็น 2 ส่วน ดังนี้

1.  Business Channel สำหรับลูกค้ากลุ่มธุรกิจขนาดใหญ่ และขนาดกลางประกอบด้วย

  1.1 ผู้บริหารงานลูกค้า (Account Executive)
  ที่มีความเชี่ยวชาญในการเข้าถึงความต้องการของลูกค้าตามแต่ละธุรกิจได้เป็นอย่างดี

  1.2 ศูนย์จำหน่ายทางโทรศัพท์ (Telesale) ซึ่งจะติดต่อลูกค้าทางโทรศัพท์
  (Out-bound)เพื่อนำเสนอบริการตามความต้องการของลูกค้าแต่ละประเภท

2.  Consumer Channel เเบ่งออกเป็น

  2.1 ศูนย์บริการ (Outlet) เเละเคาน์เตอร์บริการ (ศูนย์บริการขนาดเล็ก) จำนวน 45 แห่ง
  ซึ่งกระจายอยู่ตามสถานที่ต่างๆ ครอบคลุมพื้นที่ทั้งในเขตกรุงเทพมหานครเเละปริมณฑล
  เพื่ออำนวยความสะดวกแก่ลูกค้า

  2.2 ศูนย์รับจองทางโทรศัพท์ (Tele Ordering)
  ซึ่งเป็นช่องทางที่ลูกค้าสามารถโทรศัพท์เข้ามาเพื่อขอติดตั้งเลขหมายโทรศัพท์และบริการต่างๆ
  ของบริษัท

  2.3 พนักงานขายตรง (Direct Sales) โดยมีการแบ่งออกตามพื้นที่
  โดยเเต่ละพื้นที่อยู่ภายใต้ความรับผิดชอบของผู้จัดการฝ่ายขายเเละพนักงานขายซึ่งได้รับการมอบหมายให้ดูแลพื้นที่เฉพาะ
  กลยุทธ์ที่ใช้จะมุ่งเน้นการกระจายจดหมาย (Mail drop) การทำกิจกรรมส่งเสริมการขายต่างๆ
  รวมทั้งการนำรถบริการเคลื่อนที่เพื่ออำนวยความสะดวกเเก่ลูกค้าเฉพาะบริเวณ

3.4 การจัดหาผลิตภัณฑ์หรือบริการ

ความสามารถในการให้บริการของโครงข่าย

บริษัทเชื่อว่าความสามารถในการให้บริการของโครงข่ายของบริษัทเป็นจุดเด่นที่สำคัญในการให้บริการของบริษัท
กล่าวคือ
บริษัทมีโครงข่ายเคเบิลใยแก้วนำแสงที่ครอบคลุมพื้นที่ให้บริการและเข้าถึงผู้ใช้บริการได้อย่างทั่วถึง
โดยมีส่วนประกอบที่เป็นสายทองแดงเป็นระยะทางสั้นๆ ทำให้สามารถส่งสัญญาน เสียง ภาพ หรือ
ข้อมูล ได้อย่างมีประสิทธิภาพ นอกจากนี้ การออกแบบโครงข่ายของบริษัทในลักษณะใยแมงมุม
ยังสามารถขจัดปัญหาที่ผู้ใช้บริการไม่สามารถใช้โทรศัพท์ได้อันเนื่องจากการที่สายโทรศัพท์หรือเส้นทางในการติดต่อถูกตัดขาดเพราะอุบัติเหตุ
หรือด้วยเหตุอื่นใด
โดยทำให้บริษัทสามารถเลือกใช้เส้นทางอื่นทดแทนเส้นทางที่ต้องผ่านจุดที่เกิดเหตุเสียนั้นได้

แหล่งที่มาของผลิตภัณฑ์และบริการ

บริษัทใช้ผู้จัดจำหน่าย (Suppliers)
และผู้รับเหมาจำนวนมากในการจัดหาและติดตั้งโครงข่ายของบริษัท
ซึ่งรวมถึงการก่อสร้างข่ายสายตอนนอกเพื่อขยายพื้นที่ให้บริการ การติดตั้งสายกระจายให้กับผู้เช่า
อุปกรณ์ switching และการสนับสนุนด้านเทคนิค การซ่อมและส่งคืน อุปกรณ์ Transmission
อุปกรณ์ ATM และ Remote Access Server ซึ่งบริษัทไม่ได้มีการพึ่งพิง
ผู้จัดจำหน่ายหรือผู้รับเหมารายใดเป็นการเฉพาะ และบริษัทไม่มีปัญหาในการจัดหาผู้จัดจำหน่ายและ
ผู้รับเหมา เนื่องจากมีจำนวนมากราย

การสนับสนุนทางด้านเทคนิคและการบริหาร

บริษัทได้รับความช่วยเหลือทางด้านเทคนิคและการจัดการจาก บริษัท Verizon
Communications, Inc (Verizon) ตั้งแต่ปี 2535
ในฐานะที่เป็นผู้ถือหุ้นและพันธมิตรร่วมทุนของบริษัท Verizon
ได้ส่งผู้บริหารหลายท่านเข้ามาช่วยบริหารงานของบริษัทในด้านเทคนิค การตลาด การเงิน
และการปฏิบัติการ เพื่อช่วยยกระดับการทำงานของบริษัท เมื่อวันที่ 17 กรกฎาคม 2546 Verizon
ได้ดำเนินการขายเงินลงทุนในบริษัทออกไปทั้งหมด อย่างไรก็ตาม ผู้บริหารหลักที่ Verizon
ได้ส่งให้เข้ามาช่วยบริหารงาน ยังคงเป็นผู้บริหารของบริษัทอยู่ในปัจจุบัน

3.5 ภาวะธุรกิจโทรคมนาคมไทย 

ธุรกิจโทรศัพท์พื้นฐาน

จำนวนผู้ใช้บริการในธุรกิจโทรศัพท์พื้นฐานทั้งประเทศได้ชะลอตัวในช่วงปี 2546
โดยส่วนหนึ่งเป็นผลมาจากผู้ประกอบการได้เริ่มเรียกเก็บค่าติดตั้งสำหรับเลขหมายใหม่
และได้ดำเนินการเร่งกระบวนการยกเลิกการใช้งานของลูกค้าเพื่อนำเลขหมายมาขายใหม่อีกครั้ง
อย่างไรก็ตามอัตราการใช้โทรศัพท์พื้นฐานต่อประชากร 100 คน ในเขตกรุงเทพและปริมณฑล
ที่ระดับอัตราประมาณร้อยละ 32
ยังคงอยู่ในระดับต่ำกว่าเมืองอื่นในแถบเอเซียที่นับว่าเป็นเมืองที่พัฒนาแล้ว
ดังนั้นจึงยังมีโอกาสในการขยายตัว

ณ 30 มิถุนายน 2546
บริษัทมีส่วนครองตลาดโทรศัพท์พื้นฐานในเขตกรุงเทพและปริมณฑลสูงสุดถึงร้อยละ 56

ตาราง : เลขหมายโทรศัพท์พื้นฐานที่มีผู้ใช้งาน ณ 30 มิถุนายน 2546

+-----------------+----------------+----------------+----------------+
| ผู้ให้บริการ        | ณ 30 มิถุนายน    |                |                |
|                 | 2546           |                |                |
+-----------------+----------------+----------------+----------------+
|                 | ก              | ต่างจังหวัด       | รวม            |
|                 | รุงเทพและปริมณฑล |                |                |
+-----------------+----------------+----------------+----------------+
| ทศท.*           | 1,542,231      | 1,854,227      | 3,396,458      |
+-----------------+----------------+----------------+----------------+
| บริษัท**          | 2,007,273      |                | 2,007,273      |
+-----------------+----------------+----------------+----------------+
| TT&T*           |                | 1,210,442      | 1,210,442      |
+-----------------+----------------+----------------+----------------+
| รวม             | 3,549,504      | 3,064,669      | 6,614,173      |
+-----------------+----------------+----------------+----------------+

ที่มา: * ข้อมูลจาก www.tot.co.th

** ข้อมูลจากบริษัท

การแข่งขันในธุรกิจโทรศัพท์พื้นฐานสูงขึ้นเนื่องจากทศท. ได้ปรับปรุงการทำการตลาด
เพื่อเพิ่มขีดความสามารถในการแข่งขันให้เท่าเทียมกับบริษัทเอกชน
นอกจากนั้นยังคงมีการแข่งขันจากธุรกิจโทรศัพท์เคลื่อนที่อย่างต่อเนื่อง
เนื่องจากมีผู้ประกอบการรายใหม่เข้ามาในตลาด
ซึ่งมีผลทำให้มีการเคลื่อนย้ายของปริมาณการใช้โทรศัพท์ จากโทรศัพท์พื้นฐานไปยังโทรศัพท์เคลื่อนที่
อย่างไรก็ตามผลกระทบดังกล่าวเริ่มมีแนวโน้มลดลงในปี 2546
เนื่องจากผู้ประกอบการโทรศัพท์เคลื่อนที่ได้หันไปเน้นการรักษาลูกค้าแทนการลดราคาเนื่องจากตลาดเติบโตช้าลง
ประกอบกับผู้ประกอบการโทรศัพท์พื้นฐานได้ร่วมกันปรับรูปแบบของบริการ
เพื่อเพิ่มความสะดวกสบายและสามารถตอบสนองความต้องการให้แก่ผู้ใช้บริการมากขึ้น

นอกจากนั้น นับตั้งแต่ 1 กันยายน 2546
ผู้ให้บริการโทรศัพท์พื้นฐานยังได้รับอนุญาตให้จัดโปรโมชั่นพิเศษสำหรับลูกค้าโดยการลดอัตราค่าบริการสำหรับบริการโทรทางไกลต่างจังหวัดและการโทรไปยังโทรศัพท์เคลื่อนที่
และนับตั้งแต่ต้นปี 2547
ผู้ให้บริการโทรศัพท์พื้นฐานได้รับอนุญาตให้จัดโปรโมชั่นโดยมีอัตราค่าบริการแบบยืดหยุ่น
และมีอัตราค่าบริการตามโปรโมชั่นก่อนเป็นเพดานสูงสุด
ทำให้บริการโทรศัพท์พื้นฐานมีขีดความสามารถในการแข่งขันมากขึ้น

ธุรกิจโทรศัพท์เคลื่อนที่และธุรกิจโทรศัพท์พื้นฐานพกพา PCT

ธุรกิจโทรศัพท์เคลื่อนที่เติบโตอย่างต่อเนื่องในปี 2546 ในอัตราร้อยละ 27
โดยมีจำนวนผู้ใช้บริการเพิ่มขึ้นประมาณ 5 ล้านราย เป็น 22 ล้านราย อย่างไรก็ตาม
นับเป็นอัตราการ เติบโตที่ลดลงเมื่อเปรียบเทียบกับการเติบโตกว่าเท่าตัวในปี 2545
อัตราการใช้โทรศัพท์เคลื่อนที่ต่อประชากร 100 คน ณ ปลายปี 2546 อยู่ที่ระดับประมาณร้อยละ 36
ซึ่งเพิ่มขึ้นจากอัตราร้อยละ 28 ในปี 2545 นักวิเคราะห์ส่วนใหญ่คาดว่าตลาดโทรศัพท์เคลื่อนที่ในปี
2547 จะเพิ่มขึ้นประมาณ 4 ล้านราย หรือเพิ่มขึ้นในอัตราร้อยละ 18
โดยสภาวะการแข่งขันจะเริ่มคงตัว และผู้ให้บริการส่วนใหญ่จะเน้นไปที่การเพิ่มรายได้ต่อเลขหมาย
และบริการเสริมพิเศษต่างๆ

นับตั้งแต่ปี 2545 มีผู้ให้บริการรายใหม่เข้าสู่ตลาด 3 ราย คือ บริษัท ทีเอ ออเรนจ์ จำกัด
ซึ่งให้บริการโทรศัพท์เคลื่อนที่ GSM 1800 MHz โดยเปิดให้บริการอย่างเป็นทางการในเดือนมีนาคม
2545 และ บริษัท ไทยโมบาย (บริษัทร่วมทุนระหว่าง บมจ. ทศท คอร์ปอเรชั่น และ บมจ. กสท
โทรคมนาคม) ซึ่งให้บริการระบบโทรศัพท์เคลื่อนที่ดิจิตอล 1900 MHz ตั้งแต่เดือนพฤศจิกายน 2545
นอกจากนั้นยังมี บริษัท ฮัทชิสัน ซีเอที ไวร์เลส มัลติมีเดีย จำกัด (บริษัทร่วมทุนระหว่าง
Hutchison Wireless MultiMedia Holdings Limited และ บมจ. กสท โทรคมนาคม)
ซึ่งให้บริการระบบโทรศัพท์เคลื่อนที่ระบบ CDMA โดยเปิดให้บริการในเดือนพฤศจิกายน 2545

ตาราง : จำนวนผู้ใช้บริการโทรศัพท์เคลื่อนที่ ณ 31 ธันวาคม 2546

+----------------------------------+-----------------------------------+
| ผู้ให้บริการ                         | ณ 31 ธันวาคม 2546 (เลขหมาย)        |
+----------------------------------+-----------------------------------+
| AIS                              | 13,239,200                        |
+----------------------------------+-----------------------------------+
| DTAC                             | 6,550,496                         |
+----------------------------------+-----------------------------------+
| TA ORANGE                        | 1,824,990                         |
+----------------------------------+-----------------------------------+
| รวม                              | 21,614,686                        |
+----------------------------------+-----------------------------------+

หมายเหตุ: ไม่รวม Hutch และ Thai Mobile

ทีเอ ออเรนจ์ มีจำนวนผู้ใช้บริการ ณ 31 ธันวาคม 2546 ทั้งสิ้น 1,824,990 ราย อย่างไรก็ตาม
จำนวนผู้ใช้บริการโทรศัพท์พื้นฐานพกพาในปี 2546 ยังคงลดลงต่อเนื่องจากปี 2545 คงเหลือเพียง
549,295 เลขหมาย พีซีทีเผชิญกับการลดลงของจำนวนผู้ใช้บริการตั้งแต่ครึ่งปีหลังของปี 2545
เนื่องจากการแข่งขันที่เพิ่มขึ้นจากธุรกิจโทรศัพท์เคลื่อนที่ นับตั้งแต่ต้นปี 2546 AWC
ได้ปรับเปลี่ยนกลยุทธ์โดยหันมาเน้นการรักษาฐานลูกค้า ไปพร้อมๆ
กับการมุ่งการเจาะฐานลูกค้าที่เป็นกลุ่มเฉพาะ (Community)
และให้บริการที่เหมาะกับลูกค้าแต่ละกลุ่ม (Customer Solution) และเน้น จุดเด่นของ PCT
ในด้านการประหยัดและปลอดภัย นอกจากนั้นยังได้ปรับปรุงคุณภาพของโครงข่าย
จากการดำเนินการต่างๆ ทำให้อัตราการลดลงของผู้ใช้บริการชะลอตัวลงเล็กน้อย
ในขณะที่รายได้ต่อเลขหมายยังคงลดลงอย่างรวดเร็วในอัตราร้อยละประมาณ 26 ในปี 2546
และเพื่อเป็นการฟื้นฟูธุรกิจ พีซีที บริษัทจึงได้ดำเนินการเจรจากับเจ้าหนี้ เพื่อการลดหนี้
ให้ลงมาอยู่ในระดับที่เหมาะสม ซึ่งคาดว่าจะสามารถสรุปได้ภายในกลางปี 2547

ธุรกิจสื่อสารข้อมูลดิจิตอล 

ธุรกิจสื่อสารข้อมูลดิจิตอลของประเทศไทยยังคงเติบโตอย่างต่อเนื่อง
โดยมีอัตราการเติบโตที่ประมาณร้อยละ 20-30 ต่อปี เนื่องจากความนิยมในการส่งข้อมูล on-line
และจำนวนผู้ใช้บริการอินเตอร์เน็ตเพิ่มมากขึ้น
การแข่งขันในธุรกิจสื่อสารข้อมูลดิจิตอลยังคงสูงเนื่องจากมีจำนวนผู้ให้บริการหลายราย
ประกอบกับลูกค้ามีทางเลือกเพิ่มขึ้นเนื่องจากมีเทคโนโลยี่ใหม่ๆ เช่น ADSL

อย่างไรก็ตามในปี 2546 ธุรกิจสื่อสารข้อมูลดิจิตอลของบริษัทขยายตัวเพียงร้อยละ 10
ซึ่งมีสาเหตุส่วนใหญ่จากการที่บริษัท ทีเอ ออเร้นจ์
ได้ยกเลิกการใช้งานวงจรที่เช่าจากบริษัทบางส่วน เนื่องจาก ทีเอ ออเร้นจ์
ได้สร้างโครงข่ายของตนเองเสร็จเพิ่มเติมบางส่วน อย่างไรก็ตามวงจรเช่าจากลูกค้ารายอื่นๆ
ยังคงเพิ่มขึ้นในอัตราร้อยละ 20

นอกจากการมีจุดแข็งจากการมีโครงข่ายโทรศัพท์หลักที่มีเทคโนโลยีที่ทันสมัย บริษัทยังคงเน้นการสร้างความแตกต่างจากคู่แข่งด้วยการมุ่งเน้นพัฒนาคุณภาพในการให้บริการ ในปี 2546 บริษัทได้เริ่มเปิดให้บริการการบริหารจัดการเครือข่ายข้อมูลให้แก่ลูกค้าซึ่งรวมตั้งแต่การจัดหาและสร้าง โครงข่าย การซ่อมบำรุงและดูแลรักษา และการจัดการประสิทธิภาพของโครงข่าย 

ธุรกิจอินเตอร์เน็ตความเร็วสูง (บรอดแบนด์)

ธุรกิจอินเตอร์เน็ตความเร็วสูง (บรอดแบนด์) ยังอยู่ในภาวะเริ่มแรก
ดังนั้นจำนวนผู้ใช้บริการจึงเพิ่มขึ้นอย่างรวดเร็ว ในปี 2545
บริษัทมีจำนวนผู้ใช้บริการอินเตอร์เน็ตความเร็วสูง (บรอดแบนด์) เพิ่มขึ้นเป็นสองเท่า เป็นประมาณ
3,708 ราย ซึ่งคิดเป็นส่วนแบ่งการตลาดกว่า ร้อยละ 50 สำหรับในปี 2546
ธุรกิจอินเตอร์เน็ตความเร็วสูง (บรอดแบนด์) ยังคงมีอัตราการขยายตัวอย่างรวดเร็ว
โดยบริษัทมีผู้ใช้บริการรวม 11,661 ราย ณ 31 ธันวาคม 2546 ซึ่งเพิ่มขึ้นในอัตราร้อยละ 214
จากปลายปี 2545 และส่วนใหญ่เป็นการเพิ่มขึ้นของผู้ใช้บริการ ADSL

ปัจจัยหนึ่งที่ทำให้จำนวนผู้ใช้บริการอินเตอร์เน็ตความเร็วสูง (บรอดแบนด์) เพิ่มขึ้นอย่างรวดเร็ว
คือการลดลงของราคา modem
นอกจากนั้นยังมีปัจจัยสนับสนุนจากการที่ผู้บริโภคเริ่มมีความนิยมในการบริโภค content ต่างๆ เช่น
เกมส์ออนไลน์ มากขึ้น ประกอบกับอัตราค่าใช้บริการ อินเตอร์เน็ตความเร็วสูง (บรอดแบนด์)
มีระดับที่ถูกลง เนื่องจากผู้ให้บริการมีฐานสมาชิกเพิ่มขึ้น
อีกทั้งภาครัฐได้สนับสนุนผ่านการปรับลดอัตราค่าเช่าวงจรต่างประเทศลง
ทำให้ต้นทุนของผู้ประกอบการลดลง

อัตราของผู้ใช้บริการ Broadband รวมต่อประชากร 100 คน (Broadband penetration)
ในเมืองไทย ยังมีระดับที่ต่ำมาก โดยมีอัตราต่ำกว่าร้อยละ 0.5
ซึ่งยังคงเป็นระดับที่ต่ำกว่าประเทศที่พัฒนาแล้วในแถบเอเซีย เช่น เกาหลี (ร้อยละ 21.7) ฮ่องกง
(ร้อยละ 14.6) ไต้หว้น (ร้อยละ 9.1) และ สิงคโปร์ (ร้อยละ 5.5) (แหล่งที่มา: Asia
Pacific and Broadband Market Forecast, 2003-2007 by Gartner)
จึงนับว่าตลาดอินเตอร์เน็ตความเร็วสูง (บรอดแบนด์) ในประเทศไทยยังมีโอกาสขยายตัวสูงมาก

ผู้ให้บริการในตลาดอินเตอร์เน็ตความเร็วสูง (บรอดแบนด์) มีจำนวนประมาณ 6 รายทั่วประเทศ
ได้แก่ บริษัท ยูไนเต็ด บรอดแบนด์ เทคโนโลยี่ จำกัด (UBT) ซึ่งเป็นบริษัทในกลุ่ม UCOM, บริษัท
เลนโซ่ ดาต้าคอม จำกัด (ให้บริการภายใต้ชื่อ Q-Net), Samart, TOT, TT&T และบริษัท
อย่างไรก็ตามมีเพียง TOT และบริษัท เท่านั้นที่เป็นผู้ให้บริการในเขตกรุงเทพและปริมณฑล
ที่มีโครงข่ายเป็นของตนเอง ซึ่งทำให้มีข้อได้เปรียบผู้ประกอบการรายอื่น
นอกจากนั้นบริษัทยังมีข้อได้เปรียบด้านอื่นๆ เช่น การมีพื้นที่ให้บริการที่ครอบคลุมกว้างกว่า
และมีโครงข่ายที่ทันสมัยที่เหมาะสำหรับการให้บริการอินเตอร์เน็ตความเร็วสูง (บรอดแบนด์)
เนื่องจากเป็นโครงข่ายที่ประกอบด้วยเคเบิ้ลใยแก้วจำนวนมาก
โดยมีส่วนที่เป็นทองแดงเป็นระยะทางสั้นๆ ทำให้สามารถส่งผ่านข้อมูลได้อย่างมีประสิทธิภาพ
นอกจากนี้บริษัทยังสามารถให้บริการได้หลากหลายกว่า

และนับตั้งแต่ต้นปี 2546 ผู้ประกอบการบางรายรวมทั้งบริษัทเริ่มเปิดให้บริการ
อินเตอร์เน็ตความเร็วสูง (บรอดแบนด์) แบบไร้สาย หรือที่เรียกกันทั่วไปว่า บริการ WiFi
(Wireless Fidelity) การแข่งขันสำหรับบริการนี้ยังคงเป็นไปอย่างไม่รุนแรง
เนื่องจากยังมีผู้ให้บริการเพียงไม่กี่ราย

ธุรกิจบริการอินเตอร์เน็ต 

จำนวนผู้ใช้บริการอินเตอร์เน็ตในประเทศไทยในปี 2546 มีประมาณ 6 ล้านคน [แหล่งที่มา :
ศูนย์เทคโนโลยีอิเล็กทรอนิกส์และคอมพิวเตอร์แห่งชาติ (เนคเทค) ] ซึ่งเพิ่มขึ้นประมาณร้อยละ 25
จากปี 2545 และคิดเป็นอัตราการใช้งานร้อยละ 9 ต่อประชากร 100 คน
ซึ่งนับเป็นอัตราที่ต่ำหากเปรียบเทียบกับประเทศที่พัฒนาแล้ว เช่น เกาหลี (ร้อยละ 55) สิงคโปร์
(ร้อยละ 50) ญี่ปุ่น (ร้อยละ 45) ฮ่องกง (ร้อยละ 43) ไต้หวัน (ร้อยละ 38) (แหล่งที่มา :
International telecommunication Union, 2002)

การเพิ่มขึ้นของจำนวนผู้ใช้บริการอินเทอร์เน็ตในปี 2546
ส่วนหนึ่งเป็นผลมาจากปัจจัยสนับสนุนจากรัฐบาล
โดยรัฐบาลได้ดำเนินการตามนโยบายเทคโนโลยีสารสนเทศที่จะพัฒนาประเทศโดยใช้เทคโนโลยีสารสนเทศเพื่อการพัฒนาทั้ง
5 ด้าน อันได้แก่ ด้านภาครัฐ (e-Government) ด้านพาณิชย์ (e-Commerce) ด้านอุตสาหกรรม
(e-Industry) ด้านการศึกษา (e-Education) และด้านสังคม (e-Society)
ซึ่งได้ดำเนินการผ่านโครงการต่างๆ หลายโครงการ เช่น การจำหน่ายคอมพิวเตอร์ราคาถูก
การลดค่าบริการอินเตอร์เน็ต การลดค่าเช่าวงจรทางไกลต่างประเทศ
รวมทั้งได้อนุมัติให้มีการติดตั้งโทรศัพท์พื้นฐานเพิ่มอีกจำนวน 565,500 เลขหมายทั่วประเทศในปี
2547 และได้สนับสนุนให้มีบริการอินเตอร์เน็ตความเร็วสูงราคาถูกเพื่อให้มีผู้ใช้เพิ่มขึ้น
โดยรัฐบาลได้ตั้งเป้าหมายที่จะให้มีจำนวนผู้ใช้บริการอินเตอร์เน็ตความเร็วสูง ถึง 1
ล้านรายภายในปี 2547

การแข่งขันของธุรกิจอินเตอร์เน็ตในปัจจุบันมีค่อนข้างสูงเนื่องจากมีผู้ประกอบการหลายราย (18
ราย) การแข่งขันที่รุนแรงมีผลทำให้อัตราค่าบริการอินเตอร์เน็ตลดลงอย่างรวดเร็ว
โดยในปัจจุบันมีอัตราค่าบริการแบบ Dial Up ที่ระดับประมาณ 5-7 บาทต่อชั่วโมง

บริษัทให้บริการอินเตอร์เน็ต ผ่านบริษัทย่อยคือ บริษัทเอเชีย อินโฟเน็ท จำกัด (AI) ซึ่งในปัจจุบัน
AI เป็นผู้ประกอบการรายใหญ่รายหนึ่ง โดยมีจำนวนผู้ใช้บริการ ณ วันที่ 31 ธันวาคม 2546 ทั้งสิ้น
652,726 ราย สำหรับผู้ประกอบการรายใหญ่อื่นๆ ประกอบด้วย บริษัท CS Loxinfo บริษัท
Internet Thailand บริษัท KSC Internet บริษัท Pacific Internet และ บริษัท A-Net

บริษัท (โดย AI) ได้เน้นการเป็นผู้นำในตลาดลูกค้าประเภทธุรกิจ รวมทั้งในปี
2546นี้ได้เน้นการจำหน่ายบริการอินเตอร์เน็ตความเร็วสูง และได้เปิดให้บริการใหม่ ได้แก่ TA
Easy click บริษัทเชื่อว่าบริษัทมีจุดแข็งโดยมีโครงข่ายที่ทันสมัย
ครอบคลุมพื้นที่ในเขตกรุงเทพมากที่สุด ซึ่งทำให้สามารถให้บริการได้อย่างมีคุณภาพ
รวมทั้งบริษัทสามารถจัดรายการส่งเสริมการขายร่วมกับบริการโทรคมนาคมอื่นๆของกลุ่มบริษัท
อันทำให้เพิ่มโอกาสในการทำการตลาด

ภาพรวมตลาดอินเตอร์เน็ตในปีหน้า
คาดว่าจะมีอัตราการเติบโตขึ้นอย่างมากโดยมีปัจจัยสนับสนุนจากโครงการต่างๆ ของรัฐบาล
ความนิยมเนื้อหาข้อมูล (Content) ประเภทเกมส์ออนไลน์
ซึ่งจะช่วยกระตุ้นให้เกิดการใช้งานอินเตอร์เน็ตภายในประเทศสูงขึ้น
ซึ่งกระแสความนิยมเกมส์ออนไลน์ที่เพิ่มขึ้นจะช่วยกระตุ้นให้เนื้อหา (Content) ภายในประเทศอื่นๆ
พัฒนาตามขึ้นมาด้วย อีกปัจจัยหนึ่ง คือ การปรับลดอัตราค่าเช่าวงจรต่างประเทศโดยภาครัฐบาล
จะทำให้ต้นทุนบริการของ ผู้ประกอบการลดลง ส่งผลให้อัตราค่าบริการถูกลง

พัฒนาการของการกำกับดูแลกิจการโทรคมนาคม

กิจการโทรคมนาคมของประเทศไทย มีความคืบหน้าในด้านการกำกับดูแลในช่วงระหว่างปี 2545
และ 2546 รวดเร็วกว่าในปีก่อนๆ โดยพัฒนาการที่สำคัญที่เกิดขึ้นในปี 2545 ได้แก่
การแปรสภาพของ องค์การโทรศัพท์แห่งประเทศไทย (ทศท)
และการจัดตั้งกระทรวงเทคโนโลยีสารสนเทศและการสื่อสาร เพื่อดูแลกิจการโทรคมนาคม และในปี
2546 มีการแปรสภาพของการสื่อสารแห่งประเทศไทย (กสท)
การแปลงส่วนแบ่งรายได้ส่วนหนึ่งเป็นภาษีสรรพสามิต
รวมทั้งมีการปรับเปลี่ยนโครงสร้างค่าบริการของโทรศัพท์พื้นฐานในรูปแบบของการส่งเสริมการขาย
และการศึกษาหาแนวทางในการเรียกเก็บค่าเชื่อมโยงโครงข่าย

การจัดตั้งคณะกรรมการกิจการโทรคมนาคม (กทช.)

 ในเดือน มกราคม 2546 ได้มีการเปิดรับสมัครผู้เข้าร่วมคัดเลือกคณะกรรมการสรรหา กทช.
ใหม่ทั้ง 17 คน ภายหลังจากที่ศาลปกครองสูงสุดได้วินิจฉัยว่ากระบวนการสรรหา กทช.
คราวก่อนไม่โปร่งใส โดยได้คณะกรรมการสรรหากทช. ครบทั้ง 17 คน ในเดือน พฤษภาคม 2546
คณะกรรมการสรรหากทช. ก็ได้เสนอรายชื่อผู้ผ่านการคัดเลือก รอบแรก 14 คน ในเดือนธันวาคม
2546 เพื่อส่งให้ฝ่ายนิติบัญญัติคัดเลือกให้คงเหลือ 7 คนต่อไป

การแปรรูปทศท และกสท

 ในเดือนกรกฎาคม 2545 คณะรัฐมนตรีได้อนุมัติให้ ทศท. และ กสท.
แยกกันจดทะเบียนในตลาดหลักทรัพย์ฯ โดยจะไม่มีการจัดตั้ง Holding Company สำหรับ ทศท.
และ กสท. ตามที่วางแผนไว้เดิม

 ทศท ได้แปรสภาพเป็นบริษัท ภายใต้ชื่อ บริษัท ทศท คอร์ปอเรชั่น จำกัด (มหาชน) ตั้งแต่วันที่
31 กรกฎาคม 2545

 กสท. ได้แปรสภาพเป็นบริษัท 2 บริษัทด้วยกันคือ บริษัท กสท โทรคมนาคม จำกัด (มหาชน)
และ บริษัท ไปรษณีย์ไทย จำกัด ในวันที่ 8 กรกฎาคม 2546

การแปรสัญญาสัมปทาน

 รัฐบาลได้มีความพยายามที่จะให้มีการแปรสัญญาร่วมการงานฯ โดยนับตั้งแต่ปี 2543 เป็นต้นมา
รัฐบาลได้แต่งตั้งคณะทำงานและที่ปรึกษาต่างๆ
เพื่อศึกษาความเป็นไปได้และวางแนวทางการแปรสัญญาร่วมการงานฯ
แต่ไม่อาจหาข้อสรุปที่ทุกฝ่ายยอมรับได้

 ในวันที่ 25 ธันวาคม 2545 การกระทรวงเทคโนโลยีสารสนเทศและการสื่อสารได้ออกกรอบ
แนวทางในการแปรสัญญาใหม่
โดยได้เสนอให้มีการปรับเปลี่ยนส่วนแบ่งรายได้บางส่วนเป็นภาษีสรรพสามิตและให้ผู้ให้บริการนำส่งเป็นภาษีให้กับกรมสรรพสามิตแทนการจ่ายให้
ทศท และ กสท ดังแต่ก่อน

 ในวันที่ 28 มกราคม 2546 ครม.อนุมัติอัตราภาษีสรรพสามิต สำหรับกิจการโทรคมนาคม
เป็นอัตราร้อยละ 2 สำหรับโทรศัพท์พื้นฐาน และร้อยละ 10
สำหรับกิจการโทรศัพท์เคลื่อนที่หรือวิทยุโทรคมนาคมระบบเซลลูล่าร์
ซึ่งได้ประกาศในราชกิจจานุเบกษาและมีผลบังคับใช้ทันที

การกำหนดอัตราค่าเชื่อมโยงโครงข่าย

 กระทรวงเทคโนโลยีสารสนเทศและการสื่อสาร
ได้ริเริ่มให้มีการศึกษาเพื่อหาแนวทางในการเรียกเก็บค่าเชื่อมโยงโครงข่าย
อันจะนำไปสู่การแข่งขันที่เท่าเทียมกัน โดยให้กรมไปรษณีย์ โทรเลข (ปัจจุบัน เปลี่ยนเป็น บริษัท
ไปรษณีย์ไทย จำกัด) เป็นผู้ประสานงานในการจัดประชุมผู้ประกอบการต่าง ๆ
เพื่อร่วมกันศึกษาและสรุปกฎเกณฑ์รวมทั้งอัตราของค่าเชื่อมโยงโครงข่ายที่จะเรียกเก็บ
อย่างไรก็ตาม ยังไม่มีข้อสรุปที่เป็นทางการแต่อย่างใดในปัจจุบัน ถึงแม้จะมีการคาดการณ์กันว่า
น่าจะเป็นอัตราที่เท่ากันสำหรับบริการโทรศัพท์พื้นฐานและโทรศัพท์เคลื่อนที่

การปรับลดอัตราค่าโทรศัพท์ทางไกลในประเทศของบริการโทรศัพท์พื้นฐาน

 ตั้งแต่วันที่ 1 กันยายน ถึง 30 พฤศจิกายน 2546 บริษัทฯ ร่วมกับ บริษัท ทศท คอร์ปอเรชั่น
จำกัด (มหาชน) และ บริษัท ทีทีแอนด์ที จำกัด (มหาชน)
ได้ปรับลดอัตราค่าโทรศัพท์ทางไกลในประเทศและค่าโทรไปยังโทรศัพท์เคลื่อนที่
โดยได้รับความเห็นชอบจากกระทรวงเทคโนโลยีสารสนเทศและการสื่อสาร
ให้จัดทำเป็นโปรโมชั่นในช่วงระยะเวลา 3 เดือน และกำหนดอัตราค่าบริการเป็น 2 รูปแบบ คือ
รูปแบบที่ 1 ค่าบริการรายเดือน 100 บาท อัตราค่าโทรในพื้นที่เดียวกัน 3 บาทต่อครั้ง
(ไม่เปลี่ยนแปลง) อัตราค่าโทรทางไกลต่างจังหวัดระหว่างโทรศัพท์ พื้นฐาน 3,6,9 บาทต่อนาที
(จากเดิม 3,6,9,12,15 และ 18 บาท ต่อนาที)
อัตราค่าโทรไปยังโทรศัพท์เคลื่อนที่ในเขตพื้นที่รหัสเดียวกัน 3 บาทต่อนาที (ไม่เปลี่ยนแปลง)
พื้นที่ต่างรหัส 6 บาทต่อนาที (จากเดิม 8 และ 12 บาท) รูปแบบที่ 2 คือ ค่าบริการรายเดือน
200 บาท (จากเดิม 100 บาท) อัตราค่าโทรทางไกลต่างจังหวัดไปยังโทรศัพท์พื้นฐาน
และโทรศัพท์เคลื่อนที่ 3 บาทต่อนาทีทั่วประเทศ

 ต่อมาได้มีการขยายเวลาทดลองออกไปอีก 1 เดือน และตั้งแต่วันที่ 1 มกราคม 2547
ผู้ประกอบการโทรศัพท์พื้นฐานได้รับอนุญาติให้ทดลองใช้โครงสร้างอัตราค่าบริการแบบยืดหยุ่น
(flexible Tariff)
โดยผู้ให้บริการโทรศัพท์พื้นฐานแต่ละรายสามารถกำหนดอัตราค่าบริการสำหรับการโทรทางไกล
ต่างจังหวัดและโทรไปยังโทรศัพท์เคลื่อนที่เองได้ แต่ต้องไม่เกินเพดานอัตราที่กำหนดไว้ใน 2
รูปแบบเดิม